钦定古今图书集成/明伦汇编/交谊典/第064卷 > 《上江西李大夫书》皇甫湜
## 钦定古今图书集成/明伦汇编/交谊典/第064卷 > 《上江西李大夫书》皇甫湜

居蓬《衣白》之士，所以勤身苦心，矻矻遑遑，出其家，辞
其亲，甘穷饥而乐离别者，岂有贰事哉？笃守道而求
知也。有位之人，所以休声茂功，铄光保大，不绝勋而
穷名者，亦无异术焉，乐育材而得人也。人无所知，虽
贤如仲尼，穷死而道屯，况其下者乎？未得其人，虽圣
如唐尧，水不抑而凶未去，况其下者乎？故上之于人，
下之求知，相须若此之急，而相得若此之难者，何也？
盖以在位者居高而听深，在下者行卑而迹贱，其事
势不同，出处相悬故也。况乎上之人负其位不肯求，
下之人负其才不肯屈，此其所以相须若此之急，相
得若此之难也。湜自学圣人之道，诵之于口，铭之于
心，徒恨今之人待士之分以虚华而已；今之士望人
之分，以毫末而已。上下相鼓，波流相翻，包特行者浑
众人，抱奇才者乏卓识。智与愚相浑，古之道不行，是
以役役栖栖，独郁郁而无语。窃以阁下以周召之才，
居周召之职，独智杰出，孜孜以下问，收接而博观，自
江而西，沈潜液泽，传之天下，汪洋宣闹，是以发愤而
来，非有他也，欲以望阁下之辉光，窥阁下之深高，下
靡豪杰之风，以快平生之心耳。伏惟降其尊严而省
览之，裁其可否而去就之，无以其浅微，察其辞，观其
志，而不录其罪。幸甚幸甚！谨献旧文十首，以先面贽。
干犯左右，惶惧于旌门之前。